DUSIT ผุดแลนด์มาร์คใหม่ “เทียนมู่ เมาน์เท่น หางโจว” ไตรมาส 2/65
DUSIT เดินหน้าขยายธุรกิจในจีนต่อเนื่อง เตรียมเปิดตัว “ดุสิตธานี เทียนมู่ เมาน์เท่น หางโจว” คาดพร้อมให้บริการในช่วงไตรมาส 2/65
DUSIT เดินหน้าขยายธุรกิจในจีนต่อเนื่อง เตรียมเปิดตัว “ดุสิตธานี เทียนมู่ เมาน์เท่น หางโจว” คาดพร้อมให้บริการในช่วงไตรมาส 2/65
8 ธ.ค. 2564

นางศุภจี สุธรรมพันธุ์ ประธานเจ้าหน้าที่บริหารกลุ่ม บริษัท ดุสิตธานี จำกัด (มหาชน) หรือ DUSIT เปิดเผยว่า กลุ่มดุสิตธานี รู้สึกยินดีเป็นอย่างยิ่งที่ได้ขยายธุรกิจโรงแรมในจีนอย่างต่อเนื่อง และได้มีโอกาสนำแบรนด์ไทยขยายสู่เนินเขาที่สวยงามของภูเขาเทียนมู่ ด้วยความสวยงามของธรรมชาติที่มีเอกลักษณ์ และสิ่งอำนวยความสะดวกที่ครบครันของหางโจว
โดยโรงแรมแห่งนี้จะกลายเป็นสถานที่พักผ่อนระดับโลกสำหรับนักธุรกิจและนักเดินทางเพื่อการพักผ่อน และมอบประสบการณ์อันน่าจดจำให้กับทุกผู้มาเยือน ทำให้เชื่อมั่นว่า ดุสิตธานี เทียนมู่ เมาน์เท่น หางโจว จะกลายเป็นจุดหมายปลายทางที่สำคัญของเมือง พร้อมกับนำคุณค่าที่ยั่งยืนมาสู่ชุมชนโดยรอบอย่างแน่นอน
สำหรับ โรงแรมดุสิตธานี เทียนมู่ เมาน์เท่น หางโจว จะประกอบด้วยห้องพักและวิลล่าขนาดกว้างขวางจำนวน 160 ห้อง พร้อมสิ่งอำนวยความสะดวกที่ทันสมัย อาทิ ห้องอาหารแบบออลเดย์ไดนิ่ง ห้องอาหารจีน สระว่ายน้ำกลางแจ้ง สระน้ำแร่ร้อน ห้องออกกำลังกาย และสนามกีฬาขนาดใหญ่ น้ำสปา (Namm Spa) ซึ่งเป็นอีกหนึ่งแบรนด์ที่ให้บริการสปาของดุสิตธานี รวมไปจนถึงห้องประชุมและจัดเลี้ยง 2 ห้องที่เปิดเชื่อมถึงกันได้
โดยหนึ่งในจุดเด่นของรีสอร์ท คือ ทำเลที่อยู่ในพื้นที่บริเวณรอบนอกของอุทยานแห่งชาติเขาเทียนมู่ ซึ่งได้รับการขึ้นทะเบียนเป็นเขตสงวนชีวมณฑลของยูเนสโก องค์การสหประชาชาติ อันเนื่องมาจากความอุดมสมบูรณ์ของป่าที่เต็มไปด้วยต้นไม้โบราณสูงเสียดฟ้า หุบเขาและยอดเขาเขียวชอุ่มที่ให้อากาศสดชื่นตลอดทั้งปี เหมาะเป็นที่พักผ่อนปลีกกายจากชีวิตในเมืองที่เร่งรีบ สำหรับนักท่องเที่ยวที่มาเป็นครอบครัวและนักธุรกิจที่ต้องเดินทางมาทำงาน
ด้านการเดินทาง แขกสามารถเดินทางไปดุสิตธานี เทียนมู่ เมาน์เท่น หางโจว ได้ทางรถยนต์ในเวลาเพียงหนึ่งชั่วโมงจากย่านใจกลางเมืองในหางโจว และชั่วโมงครึ่งจากสนามบินนานาชาติหางโจว เซียวซาน หรือขับไปที่สถานีรถไฟความเร็วสูงที่เพิ่งเปิดให้บริการโดยใช้เวลาแค่ 20 นาทีเท่านั้น
นอกจากการพักผ่อนท่ามกลางธรรมชาติที่งดงาม ที่นี่ยังมีกิจกรรมอื่นๆ ให้ได้เรียนรู้เกี่ยวกับวัฒนธรรมและวิถีด้านความยั่งยืนในชุมชนผ่านหลากหลายเวิร์กช้อปผ่าน Tianmu Mountain Nature Centre ส่วนที่รีสอร์ทจะมีเครื่องปั้นดินเผาที่เป็นงานฝีมือประจำท้องถิ่นในชุมชนมาจัดแสดงเป็นโชว์เคสให้แขกได้ชมอีกด้วย
มร.เชน ยู ไห ประธาน บริษัท เจ้อเจียง ดาหัว กรุ๊ป กล่าวว่า กลุ่มดุสิตธานีมีความมุ่งมั่นในการดำเนินงานที่ยั่งยืนและให้ความสำคัญกับชุมชนอย่างแท้จริง พร้อมการส่งมอบประสบการณ์ที่ยอดเยี่ยม ตรงกับวิสัยทัศน์ของ เจ้อเจียง ดาหัว กรุ๊ป ภายใต้การบริหารของกลุ่มดุสิตธานี ทำให้มั่นใจว่าโรงแรมดุสิตธานี เทียนมู่ เมาน์เท่น หางโจว จะประสบความสำเร็จอย่างแน่นอน
ทั้งนี้ ปัจจุบันกลุ่มดุสิตธานีประกอบด้วยโรงแรม รีสอร์ทและวิลล่าหรู รวมกว่า 300 แห่ง ภายใต้ 6 แบรนด์ ใน 16 ประเทศ โดยในประเทศจีนกลุ่มดุสิตธานีบริหารโรงแรมรวม 10 แห่ง และมีโรงแรมที่อยู่ในแผนพัฒนามากกว่า 20 แห่ง